Spertyd nader vir registrasie by Gauteng-skole; dié skole dalk te volFoto: Pinterest.com Die Gautengse departement van onderwys het Dinsdag gewaarsku dat die sperdatum om leerders vir die 2018-skooljaar te registreer, op hande is. Die departement het ouers wat nog nie die aanlynaansoekvorm vir hul kinders wat volgende jaar gr. 1 en gr. 8 toe gaan voltooi het nie, herinner om dit voor middernag op 12 Junie te doen. Tot op hede is 229 828 van die beraamde 350 000 aansoeke verwerk sedert die aanlynregistrasieproses op 2 Mei begin het. Dié suksesvolle registrasies volg ná 2016 se ineenstorting van die webwerf waarop ouers hul kinders kon registreer. Die departement het gesê volgens inligting wat tans tot hul beskikking is, is daar 11 skole waar die hoë aanvraag meer is as wat die skole kan hanteer. In Ekurhuleni is dit Benoni High School, Boksburg High School en Alberton High School. In Pretoria is dit Pretoria High School for Girls, Laerskool Akasia, Hoërskool Akasia en Hoërskool Gerrit Maritz. In Johannesburg is dit Mondeor High School, Sir John Adamson High School, Hoërskool President en Northcliff High School. Die plasing van leerders sal van 24 Julie gedoen word.